Claudius Philips
Claudius Alvin Philips, tambe conoci como Mighty Talent, (n. 18 di april 1964 na San Nicolas), ta un musico, kantante, compositor, areglista y producer di Aruba. For di dekada 1980 ela titula na Aruba "Road March King" y "Calypso King" multiple biaha. Claudius Philips ta wordo considera un artista legendario di musica carnavalesco Arubano.

Bida 
Claudius Philips a nace na San Nicolas den un famia di seis yiu, cinco homber y un muhe. E tabata un famia musical, cada uno tabata toka un instrumento of tabata canta. Claudius tabata canta ademas di toca piano.

Su carera musical ta inicia cu 17 aña ora ela sali ganador di e Mr Valentine Song Festival, su prome festival na Sint Maarten. E mesun aña e ta sali ganador di na e Talented Teens Festival na Aruba y ta asumi e nomber artistico ‘Mighty Talent’. Durante un periodo di mas cu 20 aña ela participa den Festival di Calypso y Roadmarch di Aruba como Mighty Talent, ganando e titulo di Rey di Calypso 20 biaha, Rey di Roadmarch 16 biaha y a corona pa tur dos titulo riba mesun anochi 9 biaha. E tabata uza Papiamento den su composicionnan di temporada di Carnaval, cua tradicionalmente tabata domina pa e idioma ingles. 

Na 1983 e ta sali e di tres finalista den e OTI festival (‘Organización de la Televisión Ibero-Americano’) na Washington D.C. representando Antias Hulandes cu e composicion En cada nota cantará su voz. E mesun aña e ta gana e titulo di "Voz Hubenil" di Aruba. Na 1984 e ta gana e prome premio durante e Caribbean Song Festival. Claudius Philips tabata subi tarima cu diferente banda, entre nan Musical Time, Pride, Aruban band, Sound & Harmony i Sensacion del Caribe. Ela ta bay studia durante dos semester na ‘Berkley College of Music’ na Boston na 1990.

Na 1992 Claudius Philips ta lanta su propio banda, O.R.E.O (abreviacion di One Real Electronic Organization). Huntu cu O.R.E.O. e ta bira popular riba e Islanan ABC, Sint Maarten, Surnam i New York durante añanan 1990 y 2000, kibrando tur record existente den benta di disco. Su album "Saka e Boem" en particular ta sobresali cu e  ‘Golden Award’ y ‘Platinum Award’ di ‘Disc Maker’, un organisacion na Philadelphia (Merca). Te awendia e ta e unico artista di Caribe Hulandes cu a logra esaki.

Discografia

Albums
 Come to the Island (1993)
 Saca e Boem (1994)
 Roadmarch 95 y Saca e Bum Bum (1995)
 Sigi sigi (1996)
 Hisa mi Salario (1997)
 Call me (1998)
 Mighty Talent (1999)
 We're Back at Last (2002)
 We're No Different 
 Present 2 Past

Hende
Aruba
Kantante
Arubano konosí